Музей-сядзіба Міцкевічаў «Завоссе»

Музей-сядзіба Міцкевічаў «Завоссе» — музей на тэрыторыі сядзібы Міцкевічаў у в. Завоссе Баранавіцкага раёна. Створаны да святкавання 200-годдзя з дня нараджэння Адама Міцкевіча. Будынкі сядзібы пабудаваны з нуля на старых падмурках, унутры размясцілася экспазіцыя па матывах паэмы «Пан Тадэвуш».

З’яўляецца філіялам Дзяржаўнага музея гісторыі беларускай літаратуры.

 Гісторыя 
Музей заснаваны 11.11.1997 паводле Указа Прэзідэнта Рэспублікі Беларусь “Аб святкаванні 200-годдзя з дня нараджэння паэта А. Міцкевіча”.

Адкрыты для наведвальнікаў 08.09.1998.

 Сядзіба 

злева|міні|Сядзіба
Сядзіба прадстаўляе сабой шляхецкі двор 2-й пал. ХVІІІ ст.: драўляныя будынкі, пакрытыя чаротам, у цэнтры аднапавярховы дом з ганкам, насупраць яго свіронак (лямус), далей абора, гумно, лазня каля стаўка, студня-жураў і інш. Двор абнесены моцнай агароджай, бо, як у тыя часы казалі: «шляхціч у сваёй загродзе – роўны ваяводзе». Каля дома разбіты кветнікі, растуць дрэвы, дэкаратыўныя кусты. Сама сядзіба размешчана ў нізіне паабапал палёў, толькі з аднаго боку ўзвышаецца вялізная гара Жарнова, якую Міцкевіч упамінае ў паэмах. Ёсць тут і невялікія гаёчкі з хваёвых і лістовых дрэў.

 Экспазіцыя 
Унутры будынкаў сядзібы размешчана пастаянная экспазіцыя музея. У аснову экспазіцыі пакладзена паэма «Пан Тадэвуш».
міні|Сталовы пакой
Цэнтральнае месца займае дом-музей, які складаецца з некалькіх пакояў: сенцы, сталовы пакой, кабінет, спальны пакой, кухня, аптэчка, дакументальная зала. У сенцах дэманструюцца паляўнічыя трафеі гаспадара дома і некаторыя прадметы побыту (ражок, сядло, зброя, шляхецкае адзенне). У сталовым пакоі экспануюцца партрэты Тадэвуша Касцюшкі, Тадэвуша Рэйтана, Якуба Ясінскага, падлогавы гадзіннік, абедзенны стол з крэслам і лавамі, буфет. У “Пакоі Адама” змешчаны матэрыялы пра сям’ю Міцкевічаў: радаслоўнае дрэва, партрэты Адама і яго бацькоў, лісты маці, аналаг куфра А.Міцкевіча, чарнільніца, кнігі, вобраз Маці Божай Вострабрамскай. Аптэчка ўтрымлівае куфар, збанок, макацёр, аптэчныя бутэлькі і інш. прыстасаванні для захоўвання і выкарыстання лекавых раслін і настояў з іх. Спальны пакой адпаведна сюжэту паэмы “Пан Тадэвуш” мае выгляд жаночага пакою: дэманструюцц фісгармонія, шкатулкі, люстэрка, канапка, веер, сукенка. У дакументальнай залі прадстаўлены матэрыялы археалагічных раскопак і дакументы, звязаныя з гісторыяй фальварку.
злева|міні|Свіронак (летні пакой)
У свіронку на першым паверсе адноўлены традыцыйны інтэр’ер: бочкі, плеценыя корабы, кошыкі, сіта, сукала, меры ёмістасці і інш., а на другім паверсе дэманструюцца канапа, пісьмовы стол, чарнільніца, падсвечнікі, рукамыйнік — пакой абстаўлены для таго, каб Адам Міцкевіч адпачываў тут падчас школьных і студэнцкіх вакацый. На падлозе тут, як і ў тыя часы, ляжыць шкура мядзведзя, стаяць ложак, стол, дарожны куфэрак і іншыя рэчы.

 Дзейнасць 
Музей арганізуе мерапрыемствы, прымеркаваныя да юбілеяў А. Міцкевіча або падзей к. XVIII — XIX ст. Супрацоўнікі музея праводзяць літаратурныя сустрэчы, чытанні, лекцыі для школьнікаў, разнастайныя святы. Летам на тэрыторыі сядзібы арганізуюцца пленэры для мастакоў.

 Спасылкі 
 Старонка філіяла на сайце Дзяржаўнага музея гісторыі беларускай літаратуры 

Катэгорыя:Музеі Брэсцкай вобласці
Катэгорыя:Завоссе
Катэгорыя:Адам Міцкевіч